Broj: 711-I-368-P-138-19/20-06-11

Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Martine Furdek-Hajdin, zamjenice župana Karlovačke županije**,pokrenutom Odlukom Povjerenstva broj: 711-I-1306-P-138/19-02-17 od 14. lipnja 2019.g., na 79. sjednici, održanoj 21. veljače 2020.g., donosi sljedeću:

**ODLUKU**

1. **Propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 15. travnja 2018. g., povodom promjene, i stanja imovine kako proizlazi iz podataka pribavljenih od nadležnih tijela, s imovinom utvrđenom u postupku redovite provjere, i to u odnosu na podatke o nekretninama upisanim u zk. uložak br. …... i …... k.o. Bukovje, dužnosnica Martina Furdek-Hajdin, zamjenica župana Karlovačke županije, počinila je povredu članka 27. ZSSI-a, u vezi s člankom 8. i 9. ZSSI-a.**
2. **Za povrede ZSSI-a, opisane pod točkom I. ove izreke, dužnosnici Martini Furdek-hajdin izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 53. sjednici, održanoj 14. lipnja 2019.g., pokrenulo postupak za odlučivanje o sukobu interesa protiv dužnosnice Martine Furdek-Hajdin, zamjenice župana Karlovačke županije, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 15. travnja 2018. g. povodom promjene i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podatci o nekretninama“.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi ZSSI-a. Stoga je Martina Furdek-Hajdin, povodom obnašanja gore navedene dužnosti, obvezna postupati sukladno odredbama ZSSI-a.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da dužnosnica Martina Furdek-Hajdin obnaša dužnost zamjenice župana Karlovačke Županije od 30. svibnja 2017.g. Stoga je Martina Furdek-Hajdin, povodom obnašanja gore navedene dužnosti, obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 3. istog članka propisano je da su dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece sa stanjem na taj dan.

Člankom 9. ZSSI-a propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Dužnosnica Martina Furdek-Hajdin je 15. travnja 2018. g. podnijela Izvješće o imovinskom stanju dužnosnika povodom promjene. Uvidom u Registar dužnosnika, kojeg vodi Povjerenstvo, utvrđeno je kako dužnosnica Martina Furdek-Hajdin obnaša dužnost zamjenice župana Karlovačke županije od 30. svibnja 2017. g.

Na temelju članka 24. ZSSI-a, Povjerenstvo je uvidom u izvješće o imovinskom stanju dužnosnika od 15. travnja 2018. g. utvrdilo kako je dužnosnica Martina Furdek-Hajdin u dijelu izvješća koji se odnosi na podatke o nekretninama navela:

* stan u Karlovcu, na adresi ………………………., površine 70,80 m², k.o. ……………, zk. ul. ……, osobno u vlasništvu dužnosnice, te ……………. i …………….., stečeno kupnjom od imovine i imovinskih prava, te nasljedstvom;
* garažu u Karlovcu, na adresi …………………., površine 17,00 m², k.o. ……………, zk. ul. ….., osobno u vlasništvu dužnosnice te ………….. i ………………., stečeno nasljedstvom;
* šumu u Dugoj Resi, na adresi ……………., površine 2682 m², k.o. ……….., br. zk. ul. ……, suvlasništvo s trećim osobama, stečeno darovnim ugovorom;
* građevinsko zemljište u Dugoj Resi, na adresi ………………., površine 5198,40 m², k.o. ……….. br. zk. ul. ….., suvlasništvo s trećim osobama, stečeno darovnim ugovorom;
* kuću s okućnicom u Dugoj Resi, na adresi ……………, površine 507 m², k.o. …………, br. zk. ul. ……, suvlasništvo s trećim osobama, stečeno darovnim ugovorom;
* oranicu (njivu) u Vrbovskom, na adresi ………., površine 20703,60 m², k.o. …………, zk. ul. ……, osobno vlasništvu dužnosnice, ……………… i ………………, suvlasništvo s trećim osobama, stečeno nasljedstvom.

U postupku redovite provjere podataka iz podnesenog izvješća o imovinskom stanju dužnosnice Martine Furdek-Hajdin, Povjerenstvo je neposrednim uvidom u Zajednički informacijski sustav zemljišnih knjiga i katastra zemljišne knjige utvrdilo kako su kod Općinskog suda u Rijeci, Zemljišnoknjižnog odjela Vrbovsko, k.o. Vrbovsko, zk. ul. …., upisane livade i pašnjaci ukupne površine 1 jutro, 5581 čhv i 595 m², što preračunato u m2 iznosi 26.422,5 m2, a za koje je kao suvlasnica upisana Martina Furdek-Hajdin, dok je uvidom u zemljišne knjige Općinskog suda u Karlovcu, Zemljišnoknjižnog odjela Karlovac, k.o. ………, zk. ul. ….., utvrđeno kako je za kat. česticu ….. - šuma Polovićka u Mihalić selu, površine 620 čhv, i kat. česticu …. – šuma Grabrik u Mihalić selu, površine 685 čhv, također upisana Martina Furdek-Hajdin, kao suvlasnica navedenih čestica, uz ostale kat. čestice iz zk. ul. ….. navedene u dostavljenom izvješću o imovinskom stanju dužnosnika.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta navođenja ukupne površine nekretnine upisane u k.o. Vrbovsko, zk. ul. …., te nenavođenja nekretnina upisanih u k.o. ……., br. zk. ul. ….., i to šume Polovićka u Mihalić selu, površine 620 čhv, i šume Grabrik u Mihalić selu, površine 685 čhv.

Sukladno članku 26. ZSSI-a, Povjerenstvo je Zaključkom broj: 711-I-752-IK-1221-17/19-07-16 od 3. travnja 2019.g., pozvalo dužnosnicu Martinu Furdek-Hajdin da se očituje o utvrđenom neskladu, odnosno nerazmjeru, te u očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnica Martina Furdek-Hajdin je 17. travnja 2019. g. dostavila očitovanje na Zaključak, u kojem je u bitnom navela kako nenamjernim propustom nije naznačila točnu površinu nekretnina i navela nekretnine koje su upisane u k.o. Bukovje te je u prilogu dostavila preslike izvadaka iz zemljišnih knjiga i prijepise posjedovnih listova za nekretnine.

Dužnosnica je pristupila sjednici Povjerenstva kojom prilikom je usmeno rekla kako ostaje pri ranije danom očitovanju te dodala kako se radi o manjim suvlasničkim dijelovima nekretnina koje realno nemaju neku tržišnu vrijednost. Iste je dužnosnica stekla od oca i pokojnog supruga i to prije stupanja na dužnost. Dužnosnica predlaže da se navedene okolnosti uzmu u obzir prilikom donošenja odluke Povjerenstva.

Budući da dužnosnica dostavljenim očitovanjem nije dostavila odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, donesena je 14. lipnja 2019.g. Odluka o pokretanju postupka protiv dužnosnice. Na odluku o pokretanju postupka dužnosnica se pisano očitovala dopisom koje je zaprimljen 18. srpnja 2019.g. pod brojem 711-U-2652-P-138/19-03-2.

Dužnosnica u očitovanju navodi kako daje obrazloženje nastavno na već ranije obrazloženje na Zaključak Povjerenstva od 3. travnja 2019.g. dužnosnica navodi kako nenamjernim propustom prilikom navođenja nekretnina, a koje nije pojedinačno navela već sumiranjem kultura i čestica, u imovinskoj kartici nije navela točnu površinu nekretnina upisanih u k.o. Vrbovsko, zk.ul.br. ….. Također, nisu bile navedene šume Polovićka u …………………… i šume Grabnik također u ………………………. upisane u k.o. ………. zk.ul.br. …... Dužnosnica dodaje i kako je utvrdila neprecizno upisane k.č……………… te sukladno navedenom Povjerenstvu dostavlja novo Izvješće o imovinskom stanju dužnosnika u kojoj je sukladno zk izvacima popisala svaku nekretninu zasebno.

Slijedom navedenog, Povjerenstvo smatra da dužnosnica svojim očitovanjem nije opravdala utvrđeni nesklad između podataka navedenih u izvješću o imovinskom stanju podnesenom 15. travnja 2018.g. i stanja imovine dužnosnice utvrđene iz pribavljenih podataka od nadležnih tijela u Republici Hrvatskoj, a koji proizlazi iz propusta navođenja ukupne površine nekretnine upisane u k.o. Vrbovsko, zk. ul. ….. u ukupnom iznosu od 26.422,5 m2 (dužnosnica je prijavila 20.703,60 m2) te nenavođenja nekretnina upisanih u k.o. ……….., br. zk. ul. ……, i to šume Polovićka u ………….., površine 620 čhv, i šume Grabrik u …………., površine 685 čhv, već je istim potvrdila utvrđeni nesklad u podacima, dok je naknadno dostavljenim Izvješćem o imovinskom stanju uskladila predmetne podatke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje niže sankcije unutar Zakonom propisanog raspona Povjerenstvo je ocijenilo činjenicu da je dužnosnica u naknadno podnesenom izvješću o imovinskom stanju uskladila podatke o predmetnim nekretninama.

Kao okolnost koja opravdava izricanje više sankcije od Zakonom propisanog minimuma Povjerenstvo je ocijenilo činjenicu da je dužnosnica propust učinila u pogledu više čestica, kao i da je nesrazmjer u pogledu pogrešne prijave površine bio znatni (preko 5000 m2). Kao činjenicu koja opravdava izricanje niže sankcije Povjerenstvo je ocijenilo činjenicu da je dužnosnica naknadno ispravno prijavila predmetne nekretnine, u izvješću podnesenom 17. srpnja 2017.g.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku: +

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Martina Furdek-Hajdin, elektronička dostava
2. Objava na internetskoj stranici Povjerenstva
3. Pismohrana